N á v r h

na zrušenie úlohy D.8. uznesenia vlády SR č. 502 zo 6. júna 2001 prijatého k materiálu „Stav záväzkov zdravotníckych zariadení s dôrazom na záväzky voči dodávateľom energií, Sociálnej poisťovni, Národnému úradu práce a dodávateľom liekov a zdravotníckych pomôcok a návrh na ich riešenie“ 
–––––––––––––––––––––––––––––––––––––––––––––––––––––––––––––––––––

Úloha číslo D.8. uznesenia vlády SR číslo 502 zo 6. júna 2001 ukladá ministrovi zdravotníctva SR pravidelne štvrťročne predkladať na rokovanie vlády SR vyhodnotenie plnenia opatrení na zamedzenie nárastu dlhov. 

	Uvedené uznesenie vlády bolo prijaté v júni 2001 k materiálu „Stav záväzkov zdravotníckych zariadení s dôrazom na záväzky voči dodávateľom energií, Sociálnej poisťovni, Národného úradu práce a dodávateľom liekov a zdravotníckych pomôcok a návrhu na ich riešenie“. Predmetný materiál uvádzal výšku dlhov zdravotníckych zariadení k 31. 10. 2000 v objeme 12,025 mil. Sk. Dlhy v jednotlivých komoditách spôsobovali, že dodávatelia liekov, zdravotníckeho materiálu, energií, ale aj verejné inštitúcie (Sociálna poisťovňa, NÚP) pristúpili k penalizáciám a vymáhaniu svojich pohľadávok súdnou cestou a exekúciami, čím dochádzalo priamo k ohrozeniu chodu zdravotníckych zariadení. Z uvedeného dôvodu bol v tom čase predložený materiál obsahujúci návrh opatrení zameraných na riešenie starých dlhov a opatrenia na zamedzenie vzniku nových dlhov. Ako vyplynulo z informácie o plnení opatrení na zamedzenie nárastu dlhov podľa stavu k 31. 12. 2002, ktorá bola predložená na rokovanie vlády SR dňa 19. 2. 2003,  tieto opatrenia však neboli sprevádzané potrebnými systémovými zmenami a ukázali sa ako neúčinné. 

V súlade s Programovým vyhlásením vlády SR a pripravovanou reformou v zdravotníctve MZ SR v súčasnosti pripravuje celý rad opatrení v legislatívnej oblasti, ktorých cieľom by malo byť postupné znižovanie zadlžovania až do jeho zastavenia. Tieto opatrenia majú dlhodobý charakter a budú rozvrhnuté tak, že presiahnu rámec jedného roka. Základnými piliermi opatrení sú stabilizačné opatrenia, ktorých cieľom bude zmierniť a postupne zastaviť nárast dlhu, systémové opatrenia, ktoré sú zamerané na mobilizáciu zdrojov a zvyšovanie efektívnosti systému zdravotníctva a tretím pilierom sú sieťové opatrenia, ktoré sa zamerajú na zvýšenie kvality a zlepšenie efektívnej dostupnosti zdravotnej starostlivosti, zvýšenie konkurencie a vyrovnanie šancí poskytovateľov.

Z uvedených dôvodov navrhujeme úlohu č. D.8. uznesenia vlády SR č. 502 zo 6. júna 2001 zrušiť a nahradiť novou úlohou, a to pravidelne polročne predkladať na rokovanie vlády informáciu o vývoji dlhov v rezorte zdravotníctva. Navrhované termíny predkladania informácie sú odôvodnené od zákonných ustanovení, ktoré ukladajú ročnú účtovnú uzávierku predložiť do 31. marca nasledujúceho roka. V prípade skorších termínov bude možné použiť len predbežné údaje.